ফাদার দ্যতিয়েনের গদ্য আমাদের আচ্ছন্ন করে রাখে বিস্ময়ে। ভাবতে অবাক লাগে এমন মাধুর্যময় গদ্যের সৃজক জন্মসূত্রে অ-বাঙালি, অ-ভারতীয়, পাশ্চাত্যের অধিবাসী। বাংলা ভাষার ওপর তাঁর অনায়াস দখল, অনুপম শব্দের ভাণ্ডার তাঁর করতলগত। স্বাতন্ত্র্যচিহ্নিত বাক্যের ব্যবহার তাঁর উচ্চস্তরীয় বোধ ও পা–ত্য তুলে ধরে। তাঁর সৃষ্ট গদ্য তাঁর নিবিড় সাহিত্য তপশ্চর্যার ফসল। জীবন রসবোধের মাত্রা অনেকখানি উচ্চস্তরীয় হলে তবেই তা ধরা পড়ে কালির আঁচড়ে। দ্যতিয়েন সাহেবের লেখায় পাঠকের নিবিষ্টচিত্ত হওয়ার মূল কারণই হলো বুদ্ধি ও বোধের পরশলাগা রসপ্রিয়তা। বলার সামান্য বিষয়েরই অন্তরালে ফল্গুধারার মতো প্রবহমান বলার ভঙ্গিমা ও শব্দ নির্বাচনের কৌশলগত প্রয়াস। প্রেমেন্দ্র মিত্রর রচনাতেও অনুপম সৌন্দর্যের মূলে রয়ে যায় শব্দ ও বাক্যসজ্জার মাধুর্য। উপস্থাপনরীতির অনন্যতার কারণেই তাঁর গল্প হিলেস্নাল তোলে সুধী পাঠকের হৃদয়ে। দিনালেখ্যের রচয়িতা ফাদার দ্যতিয়েনও তাঁর মরমি গদ্যের সরস প্রকাশে তুলে ধরেন পরম রমণীয়তা। প্রকাশভঙ্গিতে তাঁর রম্যরচনা হয়ে ওঠে বাস্তব অভিজ্ঞতা ও জীবনরসবোধের যুগলবন্দি।